Pa, seun in ernstige toestand ná Nelspruit-plaasaanvalHendry Brown (Foto: Verskaf) Hendry Brown se hart het vandeesweek twee keer gaan staan in die waakeenheid van ’n hospitaal in Nelspruit in Mpumalanga ná ŉ aanval oor die naweek op hom, sy vrou en die egpaar se seun op hul plaas buite die dorp. Vier verdagtes het Hendry (77), Martie (74) en hul seun Tommy (53) Sondag in die vroeë oggendure met ’n byl en panga in die plaashuis op die Uitkyk-pad naby Mabalel aangerand. Andrew Brown het Dinsdag aan Maroela Media gesê sy pa word sedertdien in die Kiaat-hospitaal behandel waar hy inderhaas ’n operasie moes ondergaan om die swelling op sy brein te verlig. ŉ Deel van Hendry se skedelbeen is tydens dié operasie verwyder en nog nie weer teruggeplaas nie in ŉ poging om die swelling te verminder. Hy moes ook noodgedwonge ŉ bloedoortapping ondergaan. Volgens Brown is sy pa in ’n bedenklike toestand. “Ek is bekommerd oor my pa. Die dokter sê hy het alles gedoen wat hy kon. Nou moet ons net wag.” Tommy word in die Rob Ferreira-staatshospitaal in die stad behandel nadat hy ernstige beserings aan sy skedel en kakebeen opgedoen het. Hy sal binnekort operasies moet ondergaan om die skade aan sy gesig te herstel. Tommy is die betrokke oggend tydens ’n stoeiery met een van die verdagtes in die been geskiet. Die verdagte is in die proses noodlottig gewond. Volgens Brown herstel sy broer se been goed. Hoewel Martie reeds uit ’n hospitaal ontslaan is nadat haar skedel tydens die aanval gekraak is, het sy vandeesweek ’n angsaanval gehad. “Ek dink dit vang my ma nou eers,” vertel Brown. Martie Brown (Foto: Verskaf) Hy sê dat Martie kan onthou dat daar vier verdagtes daardie nag in hul huis was. Sy kan ook die skote wat tyens die stoeiery tussen haar seun en die verdagte afgevuur is, onthou. Volgens Brown woon sy ouers reeds 53 jaar op die plaas. “My pa kan nie ’n vlieg skade aandoen nie. Hoekom moet sulke goed met so iemand gebeur? Al wat ons nou kan doen is bid en hoop vir die beste.” Nie Hendry of Tommy het ’n mediese fonds nie en Brown moet nou pa staan vir die mediese koste wat reeds sowat R200 000 beloop. Om enige bydrae tot die gesin se mediese onkoste te maak, kliek hier.